
	Αρ. Πρωτ. 122
	Αθήνα 14/10/2026
 
Προς
Τους Συλλόγους Εκπαιδευτικών Π.Ε.





Όλες και όλοι στην ΑΠΕΡΓΙΑ στις 21 Οκτωβρίου 2026
 Απεργιακή συγκέντρωση στην Αθήνα στις 12:00 στα Προπύλαια, στη Θεσσαλονίκη στις 11:30 στο Άγαλμα Βενιζέλου και αντίστοιχα σε όλη την Ελλάδα!!!

	Η κατάσταση στη δημόσια εκπαίδευση έχει φτάσει πια, παρότι είναι ακόμα αρχή του σχολικού έτους, σε οριακό σημείο. Οι εκπαιδευτικοί απεργούμε για ουσιαστικές αυξήσεις στους μισθούς μας, για ουσιαστική στήριξη του εκπαιδευτικού μας έργου ώστε να εργαζόμαστε με αξιοπρέπεια, για σχολεία ασφαλή, για την ικανοποίηση των μορφωτικών αναγκών των παιδιών μας, για δημόσια και δωρεάν παιδεία απέναντι στην εμπορευματοποίηση και στην  κατηγοριοποίηση σχολείων – μαθητών – εκπαιδευτικών με μέσο, τόσο την αξιολόγηση που επιχειρεί η κυβέρνηση της Ν.Δ. όσο και την εκχώρηση τμημάτων της στον ιδιωτικό τομέα.

Συναδέλφισσες, συνάδελφοι, το Δ.Σ. της Δ.Ο.Ε. καλεί τον κλάδο σε 24ωρη απεργία στις 21 του Οκτώβρη!  
Η κατάσταση που βιώνουμε 1 μήνα μετά το άνοιγμα των σχολείων είναι αφόρητη. Η κυβέρνηση και το Υ.ΠΑΙ.Θ.Α, παρόλη την επικοινωνιακή τους διαχείριση, αδυνατούν να κρύψουν τα τεράστια πλέον προβλήματα στην εκπαίδευση. 
Η πολιτική της κυβέρνησης της Ν.Δ., των «κοστολογημένων προγραμμάτων», των «δημοσιονομικών περιορισμών»,  των «αντοχών της οικονομίας» έχει διαμορφώσει μια καθημερινότητα με μισθούς που δε φτάνουν ούτε για τα βασικά αγαθά, με χιλιάδες κενά σε εκπαιδευτικούς ακόμα και σήμερα, με οικονομική ασφυξία στις σχολικές μονάδες, με ανεπαρκείς σχολικές υποδομές.
Την ίδια στιγμή, καθημερινά γύρω μας γίνεται πραγματικό πάρτι κονδυλίων με δισεκατομμύρια τα οποία κατευθύνονται όχι στις ανάγκες της εκπαίδευσης, της υγείας, των κοινωνικών παροχών, αλλά είτε στους «λίγους» είτε σε  ημέτερους διαπλεκόμενους.
Η πλήρης αδιαφορία της κυβέρνησης και του Υ.ΠΑΙ.Θ.Α να λύσει τα οξυμμένα καθημερινά προβλήματα της εκπαίδευσης, η αυξανόμενη εντατικοποίηση και  εργασιακή εξουθένωση, απόρροια των όρων με τους οποίους ζούμε και εργαζόμαστε,  έχει οδηγήσει στην απαξίωση το επάγγελμα του εκπαιδευτικού. 
Είναι απαράδεκτο, τη στιγμή που οι εκπαιδευτικοί καθημερινά προσπαθούμε να μορφώσουμε τα παιδιά του λαού με πενιχρά μέσα, να λύσουμε, ακόμα και πέρα από τις δυνάμεις μας, ζητήματα που θα έπρεπε να λύνει το Υ.ΠΑΙ.Θ.Α., να σταθούμε δίπλα στα παιδιά μας και να συμβάλλουμε όχι μόνο στο γνωστικό αλλά και στο ψυχοσυναισθηματικό κομμάτι (που το σχολείο αποτελεί μια μόνο πλευρά), να μην υπάρχει καμία προστασία της παιδαγωγικής μας υπόστασης, να καλλιεργείται με έντεχνο και μεθοδευμένο τρόπο, χάριν του κοινωνικού αυτοματισμού, η όχι ενίσχυση αλλά στοχοποίηση του εκπαιδευτικού. Αυτή η κατάσταση οδηγεί πλέον και σε περιστατικά ανοιχτών επιθέσεων τόσο φραστικών ακόμα και δημόσια, όσο και σε περιστατικά βιαιοπραγίας. 
ΦΤΑΝΙΑ ΠΙΑ! ΩΣ ΕΔΩ! ΤΩΡΑ ΘΑ ΑΚΟΥΣΤΟΥΝ ΟΙ ΑΝΑΓΚΕΣ ΤΩΝ ΕΚΠΑΙΔΕΥΤΙΚΩΝ ΚΑΙ ΤΩΝ ΜΑΘΗΤΩΝ!
Στις 21 Οκτωβρίου ΑΠΕΡΓΟΥΜΕ για αξιοπρεπείς όρους διαβίωσης των εκπαιδευτικών ενάντια στους μισθούς εξαθλίωσης και στην ακρίβεια. Απαιτούμε να ζούμε αξιοπρεπώς  από τον μισθό μας! Τη στιγμή που η ακρίβεια συνεχώς καλπάζει, οι μισθοί μας έχουν υποστεί μείωση σχεδόν 60% στην αγοραστική τους δύναμη! Σχεδόν οι μισοί εκπαιδευτικοί καλούνται να ζήσουν με μισθούς που δεν ξεπερνούν τα 1.000€. Χρειάζεται πραγματικά μεγάλο θράσος, η κυβέρνηση να ανακοινώνει πλεονάσματα, την «πρόωρη αποπληρωμή χρέους» που προέρχονται από τη μεγάλη ακρίβεια, την άδικη φορολογία του λαού, τους τσακισμένους μισθούς, τις τραγικές ελλείψεις σε όλους τους κοινωνικούς τομείς και την ίδια στιγμή να ψεύδονται πως δεν υπάρχουν χρήματα για ουσιαστικές αυξήσεις στους μισθούς μας. 
Μας προκαλεί οργή και αγανάκτηση η απόφαση του ΣτΕ, πως ο 13ος και 14ος μισθός δεν χρειάζεται να επανέλθουν μιας και «οι δημόσιοι υπάλληλοι διαβιούν αξιοπρεπώς».

Αγωνιζόμαστε για ουσιαστικές αυξήσεις στους μισθούς μας, ώστε να ζούμε με αξιοπρέπεια. Άμεσα να επιστραφεί ο 13ος -14ος μισθός  και το μισθολογικό κλιμάκιο του 2016-17. Να υπογραφεί Συλλογική Σύμβαση Εργασίας για όλο τον κλάδο, που θα κατοχυρώνει κρίσιμα εργασιακά δικαιώματα. Να εξισωθούν τα δικαιώματα μόνιμων και αναπληρωτών εκπαιδευτικών. Άμεσα να κατοχυρωθεί 9μηνη άδεια ανατροφής για τις/τους αναπληρώτριες/τές. Να εξισωθεί το ωράριο των Νηπιαγωγών και των εκπαιδευτικών που υπηρετούν στα ολιγοθέσια με αυτό των υπόλοιπων εκπαιδευτικών της Πρωτοβάθμιας και συνολικά να εξισωθεί το ωράριο της Πρωτοβάθμιας με αυτό της Δευτεροβάθμιας. Να προστατευθούν οι εκπαιδευτικοί κατά την άσκηση του παιδαγωγικού τους έργου. Κατάργηση του ν.4823/’21 της αξιολόγησης. Κατάργηση των προβλέψεων του ν. 5225/2025 του νέου Πειθαρχικού Δικαίου. Άμεση παύση των διώξεων/πειθαρχικών ΟΛΩΝ των εκπαιδευτικών που αγωνίζονται με βάση τις αποφάσεις της Δ.Ο.Ε.  

Στις 21 Οκτωβρίου ΑΠΕΡΓΟΥΜΕ για την   εξασφάλιση των αναγκαίων όρων στην εκπαίδευση, με τους οποίους οι χιλιάδες εκπαιδευτικοί προσπαθούν να μορφώσουν τους/τις μαθητές/τριες. Το Υ.ΠΑΙ.Θ.Α επιχειρεί να «κουκουλώσει» τα χιλιάδες κενά με συμπτύξεις τμημάτων, αναθέσεις μαθημάτων ανεξάρτητα από την ειδικότητα του/της κάθε εκπαιδευτικού, υποχρεωτικές υπερωρίες, ως και υποχρεωτικές μετακινήσεις παιδιών!
Προσπαθούν να μας πείσουν ότι είναι κανονικότητα το «στοίβαγμα» 25 και πλέον μαθητών/τριών σε κάθε τμήμα, τα δεκάδες χιλιάδες κενά να κοστίζουν εκατοντάδες χαμένες διδακτικές ώρες για τα παιδιά μας, τα κτήρια να είναι ασυντήρητα και χωρίς αντισεισμικούς ελέγχους, μετρώντας καθημερινά περιστατικά που βάζουν σε κίνδυνο τις ζωές μαθητών και εκπαιδευτικών. 
Τελευταίο παράδειγμα, η διαρροή φυσικού αερίου στο σχολικό συγκρότημα της Γκράβας , όπου από την άμεση παρέμβαση των εκπαιδευτικών και των σωματείων μας αποφεύχθηκαν τα χειρότερα! 
Ζητούμε να ληφθούν άμεσα μέτρα για την ασφάλεια των σχολείων με ευθύνη του κράτους. Να χρηματοδοτηθούν τα σχολεία από τον κρατικό προϋπολογισμό στο ύψος των πραγματικών αναγκών τους. Να καλυφθούν άμεσα όλα τα κενά με τους αναγκαίους διορισμούς μόνιμων εκπαιδευτικών. Η πολιτική ηγεσία του Υ.ΠΑΙ.Θ.Α. να πάρει πίσω όλες τις αντιπαιδαγωγικές συμπτύξεις τμημάτων. Αίτημα του κλάδου είναι 15 μαθητές/τριες ανά τμήμα για το νηπιαγωγείο και 20 μαθητές/τριες  για το δημοτικό σχολείο. 

Στις 21 Οκτωβρίου ΑΠΕΡΓΟΥΜΕ ενάντια στην προσπάθεια εκφοβισμού μέσα από το νέο πειθαρχικό. Η προσπάθεια της κυβέρνησης ο εκπαιδευτικός να μην έχει «φωνή», να σκύβει και να μην αγωνίζεται θα πέσει στο κενό! 
Όπως στο κενό έπεσε η προσπάθεια να τρομοκρατηθεί ένας ολόκληρος κλάδος με την επιχειρούμενη αντιεπιστημονική και αντιεκπαιδευτική αξιολόγηση σχολείων και εκπαιδευτικών. Απόδειξη είναι οι δεκάδες απαλλακτικές αποφάσεις που αρχίζουν και δημοσιεύονται από τα Πειθαρχικά Συμβούλια! 
Συναδέλφισσες, συνάδελφοι, 
απέναντι στην οξυμμένη επίθεση της κυβέρνησης της Ν.Δ. και του Υ.ΠΑΙ.Θ.Α. επιβάλλεται να προτάξουμε τις διεκδικήσεις  μας για την ικανοποίηση των μορφωτικών δικαιωμάτων των μαθητών μας, για το έργο και την καθημερινότητα των εκπαιδευτικών. Με αποφασιστικότητα απέναντι στην αντιλαϊκή πολιτική, με ενότητα και μαχητικότητα, μπορούμε να ανοίξουμε το δρόμο για να έχουμε κατακτήσεις και νίκες, ώστε  να ικανοποιηθούν τα δίκαια αιτήματά μας.
Πέρα από τα μέτρα που κάθε Σύλλογος Εκπαιδευτικών Π.Ε. μπορεί να πάρει για την καλύτερη οργάνωση και την επιτυχία της απεργίας, στο πλαίσιο των κεντρικών δράσεων της Δ.Ο.Ε. για την καλύτερη προετοιμασία της, θα πραγματοποιηθούν περιφερειακές συσκέψεις την επόμενη περίοδο, με παρουσία των μελών του Δ.Σ. της Δ.Ο.Ε. και των αιρετών του κλάδου.
ΟΛΟΙ-ΕΣ ΣΤΗΝ ΑΠΕΡΓΙΑ ΚΑΙ ΤΙΣ ΣΥΓΚΕΝΤΡΩΣΕΙΣ

